**พระราชกำหนดกองทุนส่งเสริมการประกันภัยพิบัติ พ.ศ. 2555**

จากวิกฤตการณ์อุทกภัยครั้งใหญ่ในหลายพื้นที่ของประเทศไทยในช่วงปลายปี 2554 ได้ส่งผลให้เศรษฐกิจ และสังคม ของประเทศโดยรวมถดถอย และอยู่ในภาวะที่มีความเสี่ยงต่อความเชื่อมั่นของนักลงทุนทั้งในประเทศ และต่างประเทศ โดยผลจากการเกิดอุทกภัย ยังส่งผลกระทบต่อผู้ประกอบธุรกิจประกันวินาศภัยให้ประสบปัญหาด้านการบริหารจัดการความเสี่ยงจากการรับประกันวินาศภัยที่เกิดจากภัยพิบัติ ส่งผลให้ประชาชนและผู้ประกอบการต้องเสียเบี้ยประกันภัยเป็นจำนวนสูงมาก หรือไม่สามารถทำประกันภัยได้

ดังนั้น เพื่อช่วยเหลือประชาชน และผู้ประกอบการให้ได้รับความคุ้มครองทรัพย์สินที่อาจเกิดความเสียหายขึ้นในอนาคต และเพื่อสร้างความเชื่อมั่นต่อการลงทุนในประเทศ ในอันที่จะรักษาความมั่นคงทางเศรษฐกิจ ของประเทศไทย รัฐบาลจึงได้มีการจัดตั้ง “กองทุนส่งเสริมการประกันภัยพิบัติ” (กองทุนฯ) ขึ้นตามพระราชกำหนดกองทุนส่งเสริมการประกันภัยพิบัติ พ.ศ. 2555 ซึ่งมีฐานะเป็นนิติบุคคล มีวัตถุประสงค์เพื่อบริหารจัดการความเสี่ยงจากภัยพิบัติ โดยการรับประกันภัย และการทำประกันภัยต่อ และให้ความช่วยเหลือทางการเงินแก่ผู้ประกอบธุรกิจประกันวินาศภัย โดยการจัดให้มีการรับประกันภัยในอัตราเบี้ยประกันภัยที่เหมาะสม เพื่อให้ประชาชนเข้าถึงความคุ้มครองภัยพิบัติได้อย่างเพียงพอ ทั่วถึง รวมถึงสร้างความมั่นใจให้แก่นักลงทุนต่างชาติ และผู้ประกอบการต่าง ๆ ให้ยังคงดำเนินกิจการต่อไปในประเทศไทย

อย่างไรดี การเข้าแทรกแซงกลไกตลาดของภาครัฐจะทำเท่าที่จำเป็นเท่านั้น ดังนั้น กฎหมายจึงได้กำหนดว่าเมื่อกลไกตลาดสามารถดำเนินการได้อย่างปกติแล้ว และการดำเนินการของกองทุนฯ ไม่มีความจำเป็นอีกต่อไป ให้รัฐมนตรีว่าการกระทรวงการคลังเสนอต่อคณะรัฐมนตรีเพื่อพิจารณาให้มีการยุบเลิกกองทุน และเมื่อคณะรัฐมนตรีมีมติเห็นชอบด้วย ให้กองทุนยุบเลิกเมื่อพ้นกำหนดสามสิบวันนับแต่วันที่คณะรัฐมนตรีมีมติ (คณะรัฐมนตรีได้มีมติเมื่อวันที่ 13 ตุลาคม 2558 เห็นชอบให้ยุบเลิกกองทุนส่งเสริมการประกันภัยพิบัติ)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*